text: TV SYD vil tættere på seernes hverdagsliv
  29 august 2017 kl. 11.33
  TV SYD udvider med to lokalredaktioner i Horsens-Hedenstedområdet og i Sønderjylland. 
  De regionale nyheder fra Syd- og Sønderjylland vil fremover blive fulgt endnu tættere af TV SYDs redaktion.
  I forvejen har TV SYD en lokalredaktion i Esbjerg, og fra nytår udvider mediehuset med yderligere to lokalredaktioner.
  Den ene redaktion vil dække Sønderjylland og det danske mindretal syd for grænsen. Den anden skal sikre en tættere dækning af Horsens og Hedensted kommuner i den nordlige del af TV SYDs sendeområde.
  - Vi styrker os endnu mere, hvor vi er stærke i forvejen: På den nære, vedkommende dækning af syd- og sønderjydernes liv, siger direktør Betina Bendix.
  Ifølge direktøren efterspørger seere og brugere i særlig grad historier om de ting, der lykkes lokalt.
  - Hvis vi skal finde og fortælle de bedste historier om alt det, der udvikler sig i den rigtige retning i lokalsamfundene, er det en kæmpe fordel at være helt tæt på. At bo og arbejde i det område, man som journalist har ansvaret for at dække. Vi kan finde ud af meget fra vores hovedredaktion i Kolding. Men vi ved fra vores erfaringer med en lokalredaktion i Esbjerg, at der gemmer sig mange flere gode historier, som vi også gerne vil fortælle, siger Betina Bendix. 
  TV SYD forventer, at begge lokalredaktioner er i drift tidligt i 2018. Der skal ansættes nye medarbejdere til de to nye lokalredaktioner. Den ene skal bo i en af de fire sønderjyske kommuner – Aabenraa, Sønderborg, Tønder eller Haderslev. Den anden skal bo i TV SYDs nordlige dækningsområde, der udgøres af kommunerne Hedensted og Horsens. Se stillingsopslaget her.
  